Rishi Sunak
Rishi Sunak er konservativ britisk politiker. Han har været premierminister i Storbritannien siden 25. oktober 2022, hvor han afløste Liz Truss. Han blev med sine 42 år ved tiltrædelsen den yngste britiske premierminister i 200 år, og han er den første premierminister med indisk og hinduistisk familiebaggrund.
Sunak er uddannet på elitekostskolen Winchester College og Oxford University i politik, filosofi og økonomi (PPE). Han supplerede senere med en MBA-grad fra Stanford University i USA.
Rishi Sunak blev første gang valgt til Underhuset i Det Britiske Parlament i 2015 og fungerede som viceminister for kommuner og regioner i Theresa Mays regering fra 2017. Senere blev han udnævnt til finansminister i Boris Johnsons regering i februar 2020. Med blot fem års politisk og parlamentarisk erfaring og sit hurtige avancement til den vigtige post som finansminister blev han anset som et godt bud på en kommende leder af The Conservative Party.
Den 5. juli 2022 trak Sunak sig fra finansministerposten med en meget direkte kritik af Boris Johnsons regeringsførelse og personlige adfærd i forbindelse med det såkaldte partygate, samt med kritik af endnu en løgn fra Boris Johnson om dennes kendskab til et højtstående partimedlems seksuelle krænkelser. Sunaks udtræden af regeringen blev startskuddet til, at et stort antal andre ministre trak sig, og endte med at Boris Johnson måtte forlade premierministerposten den 7. juli 2022.
Rishi Sunaks tilbagetræden kom desuden efter lang tids uenighed om den økonomisk-politiske kurs. Hans tilbagetræden kom samtidig med, at sundhedsminister Sajid Javid trådte tilbage.
Sunak stillede op til det valg af ny formand for partiet og dermed ny premierminister, som blev udløst af Boris Johnsons tilbagetræden, og blev én af de to formandskandidater, som efter en række afstemninger blandt de konservative parlamentsmedlemmer blev sendt til urafstemning blandt partiets menige medlemmer. Han tabte dette valg til Liz Truss, som blev ny formand og premierminister den 5. september 2022.
Da Liz Truss efter kun 44 dage blev tvunget til at træde tilbage, blev der afholdt et nyt formandsvalg; denne gang med en meget kort procedure. Da de øvrige to mulige kandidater til posten, Boris Johnson og Penny Mordaunt, trak sig før udløbet af fristen for anmeldelse af kandidater den 24. oktober, blev Rishi Sunak udpeget som ny formand for partiet og dermed ny premierminister uden afstemning.